Toshkentdagi Yangiobod bozorida yong'in sodir bo'ldi — video

Toshkent shahar Yashnobod tumanidagi “Yangiobod” bozorida 13 fevral kuni yong'in sodir bo'ldi.  Favqulodda vaziyatlar vazirligi axborot xizmati holat yuzasidan ma'lumot berdi.
Ma'lum qilinishicha, shu kuni soat 07:48 atrofida Toshkent shahar Yashnobod tumani Yangiobod ko'chasida joylashgan bozorda yong'in bo'layotgani to'g'risida tuman favqulodda vaziyatlar bo'limiga xabar kelib tushgan. Shunga ko'ra, 4 ta yong'in-qutqaruv ekipaji voqea joyiga soat 07:52 da yetib borib, yong'in soat 08:11 da o'rab olingan va 08:17 da bartaraf etilgan.

Qayd etilishicha, yong'in natijasida bozor hududida joylashgan oshxona, somsaxona va rastalarning taxminan 120 kvadrat/metr maydonda tomi, shifti va jihozlari yonib, zararlangan. Hodisa oqibatida tan jarohati olgan va halok bo'lganlar yo'q.
Hozirda yong'inning kelib chiqish sababi va keltirilgan moddiy zarar miqdori aniqlanmoqda.
Avvalroq Samarqanddagi bozorda yong'in sodir bo'lgani xabar qilingandi. Shuningdek, Chirchiq daryosi bo'yidagi yashik bozorda sodir bo'lgan yong'in yuzasidan ma'lumot berilgandi.